กสิกรไทยแนะซบตราสารหนี้รอตลาดโปร่ง
บลจ.กสิกรไทย แนะช่วงผันผวน ซบกองทุนตราสารหนี้ รอภาพหุ้นทองชัดเจนก่อน
29 ก.ย. 2554

บลจ.กสิกรไทย แนะช่วงผันผวน ซบกองทุนตราสารหนี้ รอภาพหุ้นทองชัดเจนก่อน 
บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตลาดหุ้นและทองคำที่ผันผวนอยู่ในขณะนี้ แนะนำให้นักลงทุนระยะสั้นชะลอลงทุนออกไปจนกว่าภาพตลาดจะชัดเจนมากขึ้น ส่วนนักลงทุนระยะยาวอาจจะแบ่งเงินเพื่อทยอยลงทุนได้ เนื่องจากตลาดหุ้นในปัจจุบันอยู่ในระดับที่ค่อนข้างต่ำ 
ทั้งนี้ นักลงทุนสามารถพักเงินลงทุนในกองทุนตลาดเงิน (KMONEY) เพื่อรอดูสถานการณ์หรือลงทุนในกองทุนตราสารหนี้แบบมีกำหนดระยะเวลาเสี่ยงต่ำ ลงทุนพันธบัตรรัฐบาลไทยหรือต่างประเทศ ซึ่งมั่นคงมีระดับความน่าเชื่อถือใน 2 อันดับแรกและป้องกันความเสี่ยงอัตราแลกเปลี่ยน
อย่างไรก็ตาม จากความกังวลปัญหาหนี้ภาครัฐของยุโรป รวมทั้งมาตรการ Operation Twist ของสหรัฐที่ไม่ได้เพิ่มความเชื่อมั่นให้ตลาด ทำให้ต่างชาติถอนการลงทุนจากตลาดเกิดใหม่ ซึ่งขึ้นมากในช่วง 12 ปีที่ผ่านมา ส่งผลให้หุ้นทั่วโลกโดยเฉพาะไทย 3 วัน ดัชนีลงกว่า 10% หลุด 1,000 จุด
ด้านกองทุนหุ้นของ บลจ.กสิกรไทย ได้เพิ่มสัดส่วนถือเงินสดไปในช่วง 1 เดือนที่ผ่านมา โดยขณะนี้ยังไม่ได้มองเป็นโอกาสในการลงทุน เพราะสถานการณ์โลกมีความไม่แน่นอนสูง แต่ก็คาดว่าทางการยุโรปจะออกมาตรการเสริมสร้างความมั่นคงฐานะการเงินของภาครัฐบาลในบางประเทศและภาคสถาบันการเงินที่เป็นรูปธรรมขึ้น 
หากสถานการณ์โลกคลี่คลาย ขณะที่เศรษฐกิจไทยยังขยายตัวปีนี้ 4.3% ส่งออกโต 15% ต่อปี ผลประกอบการในไตรมาส 3 ของบริษัทจดทะเบียนคาดว่ายังดี โดยเฉพาะกลุ่มธนาคาร สื่อสาร และอาหาร ส่งผลบวกต่อหุ้นไทยได้ แม้กำไรอาจจะชะลอตัวตามเศรษฐกิจโลก แต่มาตรการปรับลดภาษีนิติบุคคลจะหนุนให้กำไรในปีหน้าขยายตัวระดับ 10-12% ได้